საჭადრაკო ოლიმპიადა 2012
27 აგვისტო - 10 სექტემბერი 2012 სტამბოლი, თურქეთი ოლიმპიადას მეორედ უმასპინძლა თურქეთის ყველაზე უფრო დიდმა ქალაქმა სტამბულმა. შესანიშნავად ითამაშა ლიდერთა ხუთეულმა — სომხეთის, რუსეთის, უკრაინის, ჩინეთის და აშშ-ის ნაკრებებმა. მათ შორის ბრძოლა ყოველი ტურის შემდეგ ქულა-ქულაში მიდიოდა. პიველებმა ქულა დაკარგეს ჩინელებმა, როდესაც მეოთხე ტურში წააგეს რუსებთან, ხოლო ამერიკელებმა ფრედ ითამაშეს ინდოეთთან. მეხუთე ტურში უკვე უკრაინელებმა წააგეს სომხებთან, ხოლო ამერიკელებმა ისევ ფრედ ითამაშეს ჩეხებთან. მეექვსე ტურში პირველი ქულები დაკარგეს სომხებმა და რუსებმა, ისინი ერთმანეთს შეხვდნენ და ფრედ ითამაშეს. ამავე ტურში აშშ-მა ზედიზედ მესამე მატჩი დაამთავრა ფრედ და მედლების მოპოვების შანსი საკმაოდ გაირთულა. მეშვიდე ტურში სომხებმა წააგეს ჩინელებთან, რის შემდეგაც მათ ყველა დანარჩენი ოთხი მატჩი მოიგეს და კოეფიციენტების დახმარებით ჩემპიონებიც გახდნენ. ამაში მათ ისიც დაეხმარა, რომ მეცხრე ტურში რუსებმა წააგეს ამერიკელებთან, მეათეში ამერიკელებმა ჩინელებთან, ხოლო ბოლო ტურში ჩინელებმა უკრაინელებთან. საკმაოდ ცუდად იასპარეზა საქართველოს ნაკრებმა, პირველი წაგება მათ უკვე მეორე ტურში განიცადეს გერმანიის ნაკრებთან. ამას მოყვა არც თუ ისე წარმატებული თამაში შემდეგ ტურებში და ყველაზე უფრო დასანანია უკანასკნელ ტურში დანიის ნაკრებთან მარცხი, რის შედეგადაც საბოლოოდ ქართველმა მოჭადრაკეებმა 36-ე ადგილი დაიკავა.